ROZHODNUTIE KOMISIE
zo 17. augusta 2005
o zavedení registra miest, z ktorých sa vytvorí medzikalibračná sieť v súlade so smernicou Európskeho parlamentu a Rady 2000/60/ES
[oznámené pod číslom K(2005) 3140]
(2005/646/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (1), najmä na oddiel 1.4.1 bod vii) jej prílohy V,
keďže:
(1)
V článku 4 ods. 1 písm. a) bod ii) smernice 2000/60/ES sa členským štátom ukladá povinnosť chrániť, zlepšovať a obnovovať všetky útvary povrchovej vody na účely dosiahnutia dobrého stavu povrchovej vody najneskôr do 15 rokov od dátumu nadobudnutia účinnosti tejto smernice v súlade s ustanoveniami uvedenými v jej prílohe V, s výhradou určitých prípadov. V článku 4 ods. 1 písm. a) bod iii) smernice 2000/60/ES sa členským štátom ukladá povinnosť chrániť a zlepšovať všetky umelé a výrazne zmenené vodné útvary na účely dosiahnutia dobrého ekologického potenciálu a dobrého chemického stavu povrchovej vody najneskôr do 15 rokov od dátumu nadobudnutia účinnosti tejto smernice v súlade s ustanoveniami uvedenými v prílohe V, s výhradou určitých prípadov. V súlade s bodom i) v oddiele 1.4.1 prílohy V k smernici 2000/60/ES je vzhľadom na umelé a výrazne zmenené vodné útvary potrebné odkazy na ekologický stav uvádzať ako odkazy na ekologický potenciál.
(2)
V oddiele 1.4.1 prílohy V k smernici 2000/60/ES sa stanovuje postup zabezpečujúci porovnateľnosť výsledkov biologického monitorovania medzi jednotlivými členskými štátmi, ktorý je hlavnou časťou klasifikácie ekologického stavu. V tejto súvislosti je potrebné porovnať výsledky systémov monitorovania a klasifikácie členských štátov v rámci medzikalibračnej siete pozostávajúcej z miest v každom členskom štáte a v každom ekoregióne Spoločenstva. V smernici sa uvádza požiadavka, aby členské štáty podľa potreby zhromažďovali pre miesta medzikalibračnej siete potrebné informácie s cieľom umožniť hodnotenie súladu národného systému klasifikácie s normatívnymi definíciami v prílohe V k smernici 2000/60/ES a hodnotenie porovnateľnosti systémov klasifikácie medzi členskými štátmi.
(3)
Na účely zavedenia registra miest, v ktorých sa vytvorí medzikalibračná sieť uvedená v oddiele 1.4.1 bod vii) prílohy V k smernici 2000/60/ES, boli členské štáty požiadané o výber miest na základe ich interpretácie normatívnych definícií v hraničnom rozmedzí veľmi dobrý - dobrý a dobrý - priemerný ekologický stav. Pre tieto miesta sa vyžaduje oznamovanie súčasného stavu predbežnej klasifikácie. Od každého členského štátu sa požaduje, ak je to možné, poskytnutie dôležitých informácií o oboch hraničných rozmedziach každého typu bežného útvaru povrchových vôd na najmenej dvoch miestach vybraných do medzikalibračnej siete a zároveň ich zavedenie v rámci národného územia. Členské štáty boli vyzvané, aby zároveň vymedzili miesta, ktoré sa nachádzajú v blízkosti uvedených klasifikačných hraníc, avšak nie nutne, aby sa nachádzali presne na hraniciach predbežne určených súčasnými národnými metódami hodnotenia.
(4)
V rámci výberového postupu sa od členských štátov takisto vyžaduje posúdenie všetkých dostupných informácií týkajúcich sa tlaku a ukazovateľov biologickej kvality. Tlak a vybrané ukazovatele kvality, ktoré budú podstatou medzikalibračného postupu, treba považovať za najčastejšie monitorované v tomto kontexte.
(5)
Príslušné údaje a informácie o každom mieste predkladané členskými štátmi na účely registra miest okrem iného obsahujú opis miesta a uvedenie typu kritérií, informácie o tlaku, dostupné údaje o všetkých biologických a podporných fyzikálno-chemických ukazovateľoch, využiteľnosť referenčných podmienok, predbežnú klasifikáciu stavu miest, kritériá využívané na výber miest a opis metodológie použitej na kvalitatívne hodnotenie biologických ukazovateľov.
(6)
Činnosť vykonávaná v rámci klasifikácie ekologického stavu by mala prispieť k prekonaniu istých obmedzení a k zvýšeniu istoty pri uplatňovaní súčasného prístupu; prínosom by mohla byť budúca revízia registra miest predovšetkým na základe zohľadnenia výsledkov medzikalibračného porovnávania. Vďaka takémuto prehodnoteniu by sa dosiahla vyššia spopľahlivosť výsledkov medzikalibrovania, ako aj jeho vyššia presnosť, čím by sa zabezpečilo kvalitnejšie plnenie cieľov smernice 2000/60/ES. V rámci úvodných etáp prípravy plánu manažmentu povodia riek sa môže vyskytnúť potreba vykonať ďalšie prehodnotenia v súvislosti s možnosťou vzniku nových skutočností počas opakovaného procesu plánovania predpokladaného v článku 13 smernice 2000/60/ES.
(7)
V oddiele 1.4.1 písm. v) prílohy V k smernici 2000/60/ES sa stanovuje požiadavka, aby uvedená sieť pozostávala z miest, ktoré vyberú členské štáty zo škály typov útvarov povrchových vôd v každom ekoregióne. V záujme zabezpečenia porovnateľnosti povrchových vôd medzi členskými štátmi a podobných typov vodných útvarov je potrebné v súvislosti so zavedením registra miest rozdeliť tieto miesta podľa danej zemepisnej medzikalibračnej skupiny, pozostávajúcej zo skupín členských štátov, ktoré majú spoločné konkrétne typy útvarov povrchových vôd. Na základe tohto rozdelenia môže každá skupina porovnávať svoje výsledky a realizovať medzikalibračné porovnanie medzi nimi.
(8)
Pretože Bulharsko, Nórsko a Rumunsko zdieľajú veľký počet cezhraničných riečnych povodí spolu s členskými štátmi, zúčastnia sa na základe dobrovoľnosti na medzikalibračnom porovnávaní. V tejto súvislosti uvedené krajiny preložili navrhovaný zoznam miest v súlade s postupom, podľa ktorého postupovali aj členské štáty.
(9)
Opatrenia ustanovené v tomto rozhodnutí sú v súlade so stanoviskom výboru uvedeného v článku 21 ods. 1 smernice 2000/60/ES,
PRIJALA TOTO ROZHODNUTIE
Článok 1
1. Register miest, z ktorých sa vytvorí medzikalibračná sieť uvedená v oddiele 1.4.1 bod vii) prílohy V k smernici 2000/60/ES, sa stanovuje v oddiele 1 prílohy k tomuto rozhodnutiu. V tomto registri sa budú uvádzať aj miesta nachádzajúce sa v Bulharsku, Nórsku a Rumunsku, ktoré v rámci medzikalibračnej siete participujú na základe dobrovoľnosti.
2. Na účely zavedenia registra a medzikalibračného porovnávania podľa oddielu 2 prílohy sa členské štáty rozdelia do zemepisných medzikalibračných skupín, v ktorých sa nachádzajú členské štáty, ktoré majú spoločné konkrétne typy útvarov povrchových vôd.
Článok 2
Členské štáty v prípade potreby predložia Komisii aktualizované príslušné údaje a informácie vzťahujúce sa ku každému miestu uvedenému v prílohe.
Článok 3
Toto rozhodnutie je určené členským štátom.
V Bruseli 17. augusta 2005